Komisijos reglamentas (EEB) Nr. 3458/92
1992 m. lapkričio 30 d.
iš dalies keičiantis Reglamentą (EEB) Nr. 1014/90, nustatantį išsamias spiritinių gėrimų apibrėžimo, aprašymo ir pateikimo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB) Nr. 1576/89, nustatantį bendrąsias spiritinių gėrimų apibrėžimo, aprašymo ir pateikimo taisykles [1], su paskutiniais pakeitimais, padarytais Reglamentu (EEB) Nr. 3280/92 [2], ypač į jo 1 straipsnio 4 dalies i punkto l papunkčio b pastraipą,
kadangi Reglamento (EEB) Nr. 1576/89 1 straipsnio 4 dalies i punkto l papunkčio a pastraipa nustato konkrečių sudedamųjų dalių kiekius, reikalingus tuo atveju, jeigu bus naudojamas tam tikrų pavadinimų vaisių spiritas; kadangi minėto reglamento 1 straipsnio 4 dalies i punkto l papunkčio b pastraipa numato nuostatas, leidžiančias nukrypti nuo sudedamųjų dalių kiekio, nustatyto tam tikromis sąlygomis;
kadangi Komisijos reglamento (EEB) Nr. 1014/90 [3] su paskutiniais pakeitimais, padarytais Reglamentu (EEB) Nr. 1781/91 [4], 6 straipsnis nustato maksimalų metilo alkoholio kiekį spirite, gautame iš tam tikrų vaisių nedidelėse spirito varyklose, kuris sudaro 1500 g/hl; kadangi toks didžiausio leistino kiekio reikalavimas taikomas iki 1992 m. gruodžio 31 d. spiritui, gautam varyklose iš kriaušių;
kadangi patirtis rodo, kad ši nukrypti leidžianti nuostata turėtų būti ir toliau taikoma visoms spirito varykloms; kadangi šiuo metu taikomi tokio spirito gamybos metodai turėtų sudaryti galimybę išlaikyti produkto galutinę kokybę ir tradicines jo charakteristikas; tačiau kadangi reikėtų visapusiškai įvertinti įvairų šios priemonės taikymo poveikį bandomojo laikotarpio pabaigoje, kad būtų galima kuo labiau sumažinti minimalų metilo alkoholio kiekį, ypač atsižvelgiant į gamybos metodų naujoves;
kadangi vis dėlto galima panaikinti išimtį dėl didžiausio leistino metilo alkoholio kiekio iš žemuoginio arbuto gautame spirite, atsižvelgiant į dabartinius regionų metodus, naudojamus tokio spiritinio gėrimo gamybai;
kadangi šiame reglamente numatytos priemonės atitinka Spiritinių gėrimų vykdomojo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1014/90 6 straipsnis pakeičiamas taip:
"6 straipsnis
1. Pagal reglamento (EEB) Nr. 1576/89 1 straipsnio 4 dalies i punkto l papunkčio b pastraipą didžiausias leistinas metilo alkoholio kiekis vaisių spirituose yra 1500 g/hl absoliutaus alkoholio, jei spiritas gaminamas iš tokių vaisių:
- slyvų (Prunus domestica L.),
- mirabelių (Prunus domestica L. var syriaca),
- naminių slyvų (Prunus domestica L.),
- obuolių (Malus domestica Borkh.),
- kriaušių (Pyrus communis L.).
2. Iki 1994 m. gruodžio 31 d. Komisija įvertina 1 dalies taikymą. Remdamasi nuodugnia analize ji svarsto, ar galima sumažinti maksimalų metilo alkoholio kiekį."
2 straipsnis
Reglamentas įsigalioja 1993 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. lapkričio 30 d.